proxectonos/corpus_dominio_cientifico huggingface dataset:
Chato Galante

José María Galante Serrano coñecido como Chato Galante, nado en Madrid o 27 de abril de 1948 e finado o 28 de marzo de 2020, foi un preso político español e activista polos dereitos humanos, a memoria histórica e o medio ambiente. Biografía
José María Galante tivo once irmáns, todos fillos dun militar franquista. Durante a súa mocidade estudou económicas e ciencias políticas, carreira que non finalizou, escollendo Telecomunicacións na Universidade Complutense de Madrid. Vinculouse co Frente de Liberación Popular (FLP) e foi membro do Sindicato Democrático de Estudantes desde 1967.
Tras o asasinato de Enrique Ruano por parte da Brigada Político-Social en 1969, Galante, con 20 anos e militante antifranquista, foi apresado o 5 de outubro de 1969 acusado de actividades subversivas e torturado durante tres días na Dirección Xeral de Seguridade en Porta do Sol de Madrid. Posteriormente, en 1971 formou parte da trotskista Liga Comunista Revolucionaria (LCR), polo que foi detido durante unha concentración estudantil o 24 de febreiro de 1971, mentres estaba activado un estado de excepción, e torturado durante catorce días por Billy el Niño, alias do policía Antonio González Pacheco, tras o cal ingresou no cárcere de Carabanchel acusado de asociación ilícita, propaganda ilegal e insultos ás forzas de orde pública.
En setembro de 1971 ingresou no servizo militar obrigatorio, no batallón de castigo Regimiento Pavía N. º 4, en Aranjuez. (foi un batallón de castigo para persoas con antecedentes policiais vinculadas á política e procesados pola Lei de Vagos e Maleantes, en particular homosexuais) Debido ao seu activismo, foi privado da súa liberdade en dúas ocasións máis, o 10 de marzo de 1972 durante un permiso do cuartel e o 11 de decembro de 1973 nunha cafetaría, sendo trasladado a diversas prisións, maltratado e torturado en todas elas. Gran parte do seu encarceramento ocorreu no cárcere de Segovia, onde pouco antes de cumprir a súa condena tentou, xunto a outros compañeiros, unha fuga. En total pasou ao redor de cinco anos preso entre a súa primeira detención e a amnistía de 1976.
Tras a súa saída de prisión foi candidato por LCR nas eleccións municipais do Concello de Madrid en 1979 e en 1983.
Posteriormente iniciou un activismo pacifista e ecoloxista, sendo parte da Asociación Ecoloxista de Defensa da Natureza (Aedenat) e Ecoloxistas en Acción. En 2008 formou o colectivo de presos políticos no franquismo La Comuna, realizando accións como protestas contra a edificación de vivendas no antigo cárcere de Carabanchel, e recompilando denuncias de torturas sufridas durante a ditadura.
En 2018 participou no documental El silencio de otros, sobre a loita das vítimas da ditadura de Francisco Franco, como parte da Coordinadora da denominada Querela arxentina formada en xaneiro de 2011.
Faleceu o 28 de marzo de 2020 aos 71 anos por mor da enfermidade por coronavirus, sendo lembrado en redes sociais por algúns políticos antifranquistas e da esquerda española. Filmografía
Televisión
2018: Otra vuelta de tuerka
2018: Preguntes freqüents
2019: La Frontera
Cine
2017: Lesa humanitat
2018: La causa contra Franco
2018: El silencio de otros
Chave (pechadura)

Unha chave é un instrumento ou operador técnico que é usado para abrir e pechar portas que leven incorporada unha pechadura. Historia
Cando se inventaron as primeiras pechaduras, estas consistían en grandes caixas metálicas que necesitaban chaves de ferro moi grandes e pesadas para ser abertas. Porén, no século XX houbo unha evolución moi grande no deseño de novos sistemas de peche de portas que ocasionaron unha gama actual de tipos de chaves moi ampla e variada.
Galería de imaxes
Chave inglesa

A chave inglesa é unha ferramenta ou trebello empregado para afrouxar ou axustar roscas e parafusos. A abertura da chave inglesa é axustábel (posúe unha cabeza móbil), o que lle permite adaptarse a diferentes medidas de parafusos; é esta a principal característica deste utensilio, que marca a diferenza coas chaves comúns, as cales posúen un tamaño fixo.
Existen moitas formas de "chave inglesa", dende chaves afirmadas mediante cuña, as cales precisan dun martelo para axustar a cabeza móbil, até as modernas que se axustan mediante rosca.
Chaves (tipografía)

As chaves ( { } ) son un signo auxiliar dobre consistente en dous trazos unidos nun punto central, semellante ás parénteses. Uso
O uso máis habitual das chaves é configurar a estrutura de esquemas ou cadros sinópticos.
En informática poden ter varios usos. Por exemplo, na Wikipedia empréganse para construír e usar modelos. Uso en Matemáticas
Na linguaxe matemática as chaves adoitan aparecer en diferentes contextos: Poden empregarse en operacións combinadas co mesmo significado cás parénteses e os corchetes.
Encerran os elementos dun conxunto: V {A, E, I, O, U}.
É habitual indicar cunha chave as diferentes ecuacións que forman un sistema ou as expresións alxébricas dunha función definida a anacos.
Cheder

Un cheder ou tamén un cheider (en hebreo חדר, que significa habitación) é un tipo de escola elementar xudía onde se aprenden as bases do xudaísmo e da lingua hebrea. Historia
Os chederes estaban amplamente espallados por Europa antes do remate do século XVIII. As clases dábanse na casa do mestre, a quen lle pagaba a comunidade xudía ou un grupo de pais. Normalmente, só os nenos acudían ás clases dos chederes, mentres que ás nenas recibían as ensinanzas das mais, nas casas. Os chederes eran unitarios, e ían xuntos nenos de distintas idades.
Os nenos entraban na escola aos 5 anos. Despois de aprenderen o alfabeto hebreo e a ler a lingua hebrea, comezaban a estudar a Torah, comezando co Vayikra e o Talmud (Mishna, Gemara, e os comentarios adicionais). Nesa altura, o hebreo era unha lingua relixiosa, e os nenos falaban ídix ou a lingua común do territorio europeo onde se atopaban: polaco, alemán etc. Os nenos aprendían os textos sagrados léndoos en alto e memorizándoos. O período de escolarización no cheder remataba aos 13 ou 14 anos, coa festa do bar mitzvah. Aqueles que querían chegar a ser rabinos ou soferes tiñan que proseguir os estudos nunha iexivot, unha universidade talmúdica. As principais iexivots europeas atopábanse en Worms, Fürth e Praga, que era a mellor considerada, e onde chegaran os xudeus fuxindo dos pogroms medievais.
Contra o final do século XVIII, o sistema de chederes foi criticado tanto polos xudeus ortodoxos como polos liberais haskala. Os ortodoxos apúñanlles que os mestres non tiñan abonda cualificación. Naquel tempo, o salario de mestre era tan baixo que cando menos aqueles que vivían nas vilas pequenas e nas aldeas compartían o seu traballo co de carniceiros, cantantes ou sepultureiros. A miúdo, os nenos avanzaban de nivel unicamente por pagaren máis diñeiro. As críticas dos haskala dirixíanse ao conxunto do sistema, ao que lle apuñan que unha educación que se limitaba á aprendizaxe da lingua hebrea e da relixión illaba os nenos das sociedades en que vivían, e impedía a súa integración. Os haskalas propuñan que se desen clases tamén do idioma local e que o ensino se secularizase. Esta corrente triunfa xa dende o remate do XVIII entre os xudeus alemáns que fundan as escolas da Reforma xudía ou Freischulen (escolas libres). Este movemento e a progresiva introdución do ensino obrigatorio conduciron á desaparición do sistema de chederes, cando menos nos países de fala alemá, se ben continuaron funcionando na Europa Oriental ata os tempos do Holocausto. Hoxe
Nos países occidentais, os chederes funcionan na actualidade como clases de relixión fóra do horario escolar, se ben existen exemplos de escolas privadas xudías que funcionan en horario completo. Este é tamén o modelo de Israel, onde os chederes funcionan como escolas normais.
Cheerleading

Cheerleading é unha palabra de orixe inglesa que denota unha actividade na que os participantes (chamados en inglés cheerleaders) aclaman ao seu equipo como forma de ánimo. Pode ir desde cantar consignas ata exercicio físico intenso. Pódese realizar para motivar equipos deportivos, para entreter ao público ou para competir. As rutinas adoitan variar entre un e tres minutos e conteñen compoñentes de volteretas, danzas, saltos, aclamacións e acrobacias.
Cheka

A Cheka (ЧК - чрезвыча́йная коми́ссия chrezvychaynaya komissiya, do ruso: Comisión de Emerxencias, AFI: [tɕɪˈka]) foi a primeira dunha serie de organizacións soviéticas de seguridade do Estado. Foi creada o 20 de decembro de 1917, despois dun decreto emitido por Vladimir Lenin e posteriormente liderada polo aristócrata convertido ao comunismo Felix Dzerzhinsky.
Por extensión, denomináronse «chekas» as diversas policías políticas secretas que xurdiron con posterioridade noutros países. Na España republicana tamén recibiron o nome de "chekas" os locais que durante a Guerra Civil utilizaban organismos análogos, adoito parapoliciais, para deter, interrogar, torturar e xulgar de forma sumarísima. A axencia
A finais de 1918 foron creados centos de comités Cheka en varias cidades en múltiples niveis incluíndo as cheka de oblast, guberniya ("Gubcheks"), raion, uyezd e volost, con comisarios extraordinarios no raion e no volost. Moitos miles de disidentes, desertores ou outras persoas foron detidas, torturadas ou executadas por varios grupos da Cheka. Despois de 1922, os grupos de Cheka sufriron unha serie de reorganizacións, coa NKVD, en corpos cuxos membros continuaron sendo chamados "Chekisty "(Chekistas) ata finais de 1980.
Co ascenso de Vladimir Putin ao poder, a referencia aos membros do FSB como "chekistas" continuou a ser utilizada sobre todo polos opositores políticos de Putin, a miúdo con connotacións negativas. Desde a súa fundación, a Cheka foi un importante brazo militar e de seguridade do goberno comunista bolxevique. En 1921 as Tropas de Defensa Interior da República (unha rama da Cheka) tiñan 200. 000 membros.
Cheliabinsk

Cheliábinsk (en ruso: Челя́бинск) é unha cidade de Rusia, capital administrativa do óblast de Cheliábinsk. A poboación da cidade é duns 1095000 habitantes (2005) e foi fundada no 1736. A aglomeración urbana xa alcanzou os 1330000 habitantes. Tamén é uns dos principais centros de industrias pesadas de Rusia. Durante a segunda guerra mundial, Stálin decidiu mover unha produción de tanques T-34 e uns foguetes para lugares afastados e así a cidade gañou o apelido de "Tankograd".
A cidade converteuse en famosa o 15 de febreiro de 2013, tras o Bólido de Cheliábinsk estoupar sobre ela, lanzando bolas de lume na dirección da Terra, rompendo xanelas e danando 3000 edificios, causando máis de 1200 feridos.
Chema Alonso

Non confundir con Chefa Alonso, saxofonista e compositora galega. José María Alonso Cebián, popularmente coñecido como Chema Alonso, nado en Madrid en 1975, é un executivo, hacker e experto en ciberseguridade español. Traxectoria
En 1999 comezou a traballar como consultor de seguridade na empresa Informática 64, de seguridade informática, que finalmente dirixiu. Desde 2009 dirixe tamén o máster de Seguridade de Información da Universidade Europea de Madrid.
En 2005 a multinacional Microsoft concedeulle o prestixioso galardón Microsoft MVP (Microsoft Most Valuable Professional) na área de seguridade corporativa.
Alonso incorporouse á multinacional Telefónica en 2013 ao realizarse a compra de Informática 64, adquirida co nome de ElevenPaths e da cal é director executivo. En Telefónica ocupa tamén o cargo de CDO (Chief Data Officer) desde 2016. Na empresa é responsable, entre outros, da ciberseguridade global e da seguridade dos datos.
Compaxinou o seu traballo coa publicación de varios libros, así como con participacións periódicas sobre ciberseguridade en medios de comunicación tales como a cadea de emisoras COPE (programa "Las Mañanas") e laSexta. Formación
Alonso é enxeñeiro Informático pola Universidade Rey Juan Carlos e enxeñeiro informático de sistemas pola Universidade Politécnica de Madrid, onde foi distinguido como Embaixador Honorífico da Escola Universitaria de Informática en 2012. Fixo o doutoramento en Seguridade Informática na Universidade Rey Juan Carlos de Madrid. Hacker
Alonso é considerado un dos maiores hackers de España, pero sen connotacións negativas, dado que na súa opinión un hacker non necesariamente debe asociarse á ciberdelincuencia. Isto vén corroborado polas súas numerosas participacións en múltiples conferencias nacionais e internacionais de ciberseguridade, das que destacan BlackHat e DEF CON (nesta última é o español que máis veces participou).
Chemical Release Observation

Chemical Release Observation ou CRO foi unha serie de satélites militares Estados Unidos para o estudo do comportamento de varias substancias químicas no espazo. Características
Os tres satélites CRO foron liberados desde a bodega de carga do transbordados espacial Discovery durante a misión STS-39 en abril de 1991. Cada un liberou un composto químico distinto: CRO A soltou 27, 2 kg de monometilhidracina, CRO B 23, 6 kg de UDMH e CRO C 6, 8 kg de tetróxido de nitróxeno. Os tres compostos son usados na propulsión de foguetes e mísiles balísticos intercontinentais. A liberación dos compostos serían observados polo satélite IBSS-SPAS, tamén a bordo do transbordador Discovery, para caracterizar o comportamento destas substancias no espazo e mellorar os sistemas militares de detección de alerta temperá.
Os tres satélites remataron reentrando na atmosfera o 13, 12 e 14 de maio de 1991, respectivamente.
Cheminea

Unha cheminea ou fumeira é un sistema usado para ventilar gases quentes e fume de caldeiras, quentadores, estufas, fornos, fogóns ou lareiras á atmosfera. Atópanse en vivendas, locomotoras, factorías, barcos etc. A altura do conduto xoga un papel especial para faciliar a saída dos fumes. Etimoloxía
O termo galego máis común é cheminea, pero tamén se recollen as variantes chaminea ou chaminé. O termo é un galicismo, do francés cheminée (á súa vez do latín: caminus camiño)[Cómpre referencia]. Características
Adoitan ser completamente verticais para asegurar que os gases quentes poidan fluír sen problemas, movéndoos por convección. Tamén existen as chemineas que non son completamente verticais, que se instalan en cociñas ou pequenas salas de caldeiras para evacuar os fumes a través de orificios efectuados nos paramentos. As cheminenas así construídas deben dispor de mallas de protección para evitar que o paxaros aniñen no seu interior, así mesmo débeselles dar unha inclinación diferente a 0º para facilitar a saída de fumes. O espazo dentro dunha cheminea denomínase "conduto de fume". As chemineas poden atoparse en edificios, locomotoras ou en navíos. Á corrente de aire que orixina o lume e que fai que o fume ascenda pola cheminea denomínase tiro. A cheminea na construción galega
O termo cheminea refírese só ao conduto polo que sae o fume, a feluxe e os gases da lareira.
Na construción tradicional galega a cheminea só aparece nas casas grandes, castelos e pazos. Normalmente contaban cunha lareira de gran tamaño, que esixía unha saída ampla de fumes. Para iso construíanse cambotas de madeira e/ou pedra con chemineas que ás veces chegan a ter dous metros de ancho. Algunhas, contan cun curioso sistema de evacuación das augas da chuvia. O conduto adoita ser de pedra (granito e/ou xisto), moitas das veces rematado con enfeites. Tamén existen chemineas de madeira.
As vivendas máis humildes, aínda que con lareira, carecían de cambota e cheminea, saíndo o fume directamente pola cuberta de colmo, tella ou lousa. A partir dos anos 40, a cheminea comeza a aparecer en todas as vivendas. Cheminea na natureza
O termo cheminea tamén pode aplicarse a aspectos da natureza, particularmente en formacións rochosas.
Nun volcán unha cheminea é o conduto que comunica o reservorio de magma ou cámara magmática en profundidade coa superficie. Desenvolvemento dunha cheminea
Q
C A 2 g H T i − T e T i {\displaystyle Q
C\; A\; {\sqrt {2\; g\; H\; {\frac {T_{i}-T_{e}}{T_{i}}}}}} Q caudal volumétrico de fume na cheminea, m³/s
A sección-cruzada da área da cheminea, m²
C coeficiente de descarga (~ 0. 65 a 0. 70)
g 9. 81 m/s²
H altura da cheminea, m
Ti media da temperatura interna, K
Te temperatura externa ambiente, K
Cheminea de fadas

Unha cheminea de fadas, en xeomorfoloxía, é unha especie de gran columna natural constituída a base de rochas débiles, xeralmente sedimentarias, cuxa cima é de rocha máis resistente que a protexen dos efectos da erosión. Son un accidente parecido ao que ocorre nas costas cos stack, nos que tamén intervén a erosión mariña.
Atópanse principalmente no deserto e en zonas áridas, secas e quentes. No uso común, a diferenza entre as chemineas de fadas e os pináculos ou agullas é que as chemineas teñen un espesor variable e as agullas, en cambio, posúen un perfil máis suave ou un espesor uniforme que se vai estreitando desde o chan cara a arriba. As chemineas varían en tamaño desde a altura dun humano ata máis dun edificio de 10 pisos. Os minerais depositados nos diferentes tipos de rocha son a causa de que certas chemineas varíen de cor ao longo da súa altura.
As máis coñecidas, xa que son un importante reclamo turístico, están na rexión de Capadocia, en Turquía, e as chemineas do Parque Nacional Bryce Canyon (EUA). Estas formas, ás veces estrañas, están presentes en tódalas partes do planeta e son unha fonte de crenzas, supersticións e lendas. Formación
As chemineas de fadas son columnas naturais de rocha, ás veces de estrañas formas, creadas por diferentes fenómenos erosivos e que poden acadar varias decenas de metros de altura.
A erosión das chemineas pode ter unha ou varias orixes, dependendo do lugar en que aparezan. Poden deberse á forza das correntes de auga de chuvia e ás reaccións químicas entre as rochas e a auga. A forza do vento tamén ten un efecto significativo, así como a sucesión de períodos de glaciación e desxeo que destrúen a rocha por expansión.
As columnas se compoñen de estratos (varias capas de solo superpostas) compostos de rochas friables (calcarias, por exemplo), mentres que a súa cima está constituída por unha capa de protección (por exemplo unha capa dunha grosa rocha máis dura) máis resistente á erosión. Este casco protexe da erosión ás capas fráxiles situadas por debaixo, mentres que as capas veciñas desaparecen co tempo.
O peso da rocha dura que domina a columna tamén aumenta a resistencia da columna xa que o peso exerce presión sobre as capas internas desta. Isto leva a unha compactación das rochas que reforza a resistencia. Algúns fenómenos de calcificación nas columnas tamén poden mellorar a resistencia.
Na rexión de Capadocia, en Turquía, as chemineas teñen unha orixe volcánica. Compóñense dunha capa de basalto (que provén de erupcións volcánicas) resistente que recobre unha capa de ignimbritas máis suave. As columnas aparecen tamén nas zonas en que se encontraban as morenas nos antigos glaciares. Neste caso, as rochas depositadas polos glaciares protexen as capas inferiores do solo. No parque de Bryce Canyon, a capa superior está constituída por magnesio, mentres que as capas inferiores están feitas de pedra calcaria.
Chen Ning Yang

Chen Nin Franklin Yang, nado en Hefei o 22 de setembro de 1922 e finado en Beijing o 18 de outubro de 2025, foi un físico chinés-estadounidense que traballou na mecánica estatística e os principios de simetría.
Aos 35 anos recibiu, xunto a Tsung-Dao Lee, o premio Nobel de Física pola súa teoría de que as interaccións débiles entre partículas elementais non tiñan paridade simétrica. Isto foi máis tarde verificado experimentalmene por Chien-Shiung Wu.
Yang é tamén recoñecido pola súa colaboración con Robert Mills para desenvolver unha teoría de gauge dunha nova clase. Esas teorías de Yang-Mills son agora unha parte fundamental do Modelo Estándar para física de partículas. Traxectoria
Realizou os seus estudos en Pequín e Kamming. Recibiu o seu título da Universidade Nacional Asociada do Suroeste en Kamming en 1942. Dous anos despois estudou para máster na Universidade Tsinghua tamén en Kamming. Recibiu o seu título de doutor en Física en 1948 na Universidade de Chicago e permaneceu un ano como axudante de Enrico Fermi. En 1949 mudouse ó Instituto de Estudos Avanzados en Princeton e en 1965 á Universidade de Stony Brook.
Foi nomeado membro da Sociedade Americana de Física e da Academia Sínica e recibiu un doutoramento honorífico da Universidade de Princeton en 1958.
Casou en 1950 con Chih-li Tuh e tivo dous fillos e unha filla.
En 1999 retirouse da Universidade de Stony Brook para volver á Universidade de Tsinghua. A súa esposa morreu en 2003 e Yang, á idade de 82 anos, comprometeuse cunha moza física de 28 anos chamada Weng Fan con quen casou en 2005. Desde entón ten recibido moitas críticas da prensa chinesa.
Chepa (peixe)

A chepa (Oblada melanura) é un peixe mariño da familia dos espáridos.
Cheque

Un cheque (anglicismo de cheque ou check) é un documento contable de valor no que a persoa que é autorizada para extraer diñeiro dunha conta (por exemplo, o titular), estende a outra persoa unha autorización para retirar unha determinada cantidade de diñeiro da súa conta, a cal se expresa no documento, prescindindo da presenza do titular da conta bancaria. O cheque é un título de valor á orde ou ao portador e abstracto en virtude do cal unha persoa, chamada librador, ordena incondicionalmente a unha institución de crédito o pago á vista dunha suma de diñeiro determinada a favor dunha terceira persoa chamada beneficiario.
Cherburgo-Octeville

Cherburgo-Octeville (en francés: Cherbourg-Octeville) é unha cidade portuaria francesa do departamento da Mancha. Está situada no Canle da Mancha. O municipio creouse no ano 2000 pola fusión das cidades de Cherburgo e Octeville.
Cherenkov Telescope Array

O Cherenkov Telescope Array (nome en inglés da Matriz de Telescopio Cerenkov, con acrónimo CTA) é un instrumento de nova xeración de investigación da radiación de Cerenkov, sucesor de MAGIC. Características
Está enfocado á combinación da aproximación experimental e observacional no estudo de raios gamma de altas enerxías no universo.
Supón a colaboración de xente de 31 países e máis de 100 telescopios de diversos tamaños. Estudará raios cósmicos nun rango de vinte mil millóns de eV a 300 billóns de eV.
En 2019 está en fase de construción en Chile e as illas Canarias. Espérase que estéea totalmente operativo a mediados da década de 2020.
Chernóbil

Chernóbil (en ucraíno: Чорно́биль, en ruso: Черно́быль, en belaruso: Чарно́быль) é unha cidade ao norte de Ucraína, no Óblast de Kíiv, nas proximidades coa fronteira con Belarús. Descrición
Foi abandonada no 1986 por un desastre nuclear, situado uns 14, 5 km ao norte-nordeste da cidade. A central nuclear foi nomeada despois pola cidade, situada entón no Raión de Chernóbil pero a cidade e a planta non tiñan directa relación. Mentres que a planta estaba sendo construída, foi construída a cidade de Pripyat para os traballadores da central. As casas habitadas non son moi diferentes do resto, e os seus habitantes usan símbolos para avisar que "o propietario desta casa vive aquí". Tamén os vixilantes e o persoal administrativo da zona de exclusión están aloxados no extremo máis distante á central. Antes do accidente, uns 14. 000 veciños comezan o abandono da cidade próxima ao suceso.
Cherrybomb (filme)

Cherrybomb é un filme británico de 2009 dirixido por Lisa Barros D'Sa e Glenn Leyburn, protagonizado por Rupert Grint, Kimberley Nixon, Robert Sheehan e James Nesbitt. A rodaxe empezou en Belfast o 7 de xullo de 2008 e durou catro semanas. O filme inclúe espidos, consumo de alcol e drogas, furtos en tendas e roubos de coches. Foi publicada en DVD o 23 de agosto de 2010 no Reino Unido. Estreouse nos EUA en setembro de 2009 en Los Angeles Irish Film Festival. O tema central do filme é "Cherrybomb", de The Runaways.
Cherrybomb estreouse en 2009 no Festival Internacional de Cinema de Berlín, mais inicialmente non foi posíbel atopar distribuidor. As seareiras e seareiros de Grint impulsaron unha campaña co fin de lograr un acordo de distribución no Reino Unido. Argumento
Malachy McKinny, un estudante de secundaria aplicado, traballa no Titanic Leisureplex, un centro de deportes propiedade de Dave. O seu mellor amigo é Luke, un traficante de drogas que vive co seu pai, drogadicto. Os dous mozos fican abraiados con Michelle, unha moza fermosa e con carisma que vén de mudarse de Londres para vivir co seu pai, Dave.
Luke e Malachy tentan gañar o afecto de Michelle, polo que compiten entre eles nun desenfreo de sexo, drogas, vandalismo, roubos e pelexas. Porén, os tres adolescentes acaban por decatarse de que a situación se lles foi das mans. A festa que montan no Titanic Leisureplex remata nunha desfeita cando Dave chega e atópao todo estragado. Bótalle a culpa a Malachy, e houbo matalo a golpes, mais Luke sálvao golpeando a Dave na cabeza cun pau. Desorientado, Dave vira amodo cara Luke, quen lle volve bater na cabeza. Malachy, ensanguentado e cheo de negróns, levántase e dille a Luke que non quere deixar alí a Michelle, quen está a chorar ante o seu pai, morto. Luke fica con Malachy "apoiándoo", até que chegan a ambulancia e a policía e son detidos para tomárenlles declaración.
O final do filme coincide coa secuencia de apertura. Malia vérense só anacos do interrogatorio final, escóitanse as últimas palabras de Malachy e Luke. Elenco
Rupert Grint como Malachy McKinney
Robert Sheehan como Luke
Kimberley Nixon como Michelle
James Nesbitt como Dave, o pai de Michelle
Niamh Quinn como Donna
Paul Kennedy como Chris
Conor MacNeill como Fanta
Greer Ellison como Bun
Kat Kirk como Sharon
Kathy Kiera Clarke como Emma
Lalor Roddy como Smiley
Paul Garrett como Bob
Paul Caddell como profesor de natación
Richard Orr como Tío Joe
Bronach Lawlor como Jessica
Maggie Hayes como Tía Maggie
Chess boxing

O chess boxing, ou xadrez-boxeo, é un deporte híbrido que combina o xadrez e o boxeo. O concepto deste deporte foi imaxinado en 1992 polo debuxante de cómics Enki Bilal. Máis tarde, sería Iepe Rubingh quen levaría o concepto á práctica na primavera do 2003.
ChessGames.com

ChessGames. com é unha gran comunidade de xadrez de Internet, con máis de 87. 000 membros. ChessGames. com foi fundada en 2001 por Daniel Freeman e Alberto Artidiello. A sede atópase en Fort Lauderdale, Florida. A web ten unha gran base de datos de partidas de xadrez históricas onde cada partida ten un taboleiro distinto para comentarios e análises. A subscrición básica é libre e a web está aberta para xogadores de todos os niveis.
ChessGames. com é unha web na que non existe un motor de xogo, onde os membros discuten sobre xadrez e analizan posicións sen xogar ao xadrez en tempo real, excepto en concursos por equipos e retos de consulta. Os subscritores da web tiveron moito éxito representando a xogadores d'"O Mundo" competindo contra Grandes Mestres. As características da web permiten estudar aperturas, finais e sacrificios, incluíndo o repertorio de aperturas específico dun Gran Mestre na base de datos
Chester Bennington

Chester Charles Bennington, nado en Phoenix (Arizona) o 20 de marzo de 1976 e finado nos Ánxeles o 20 de xullo de 2017, foi o vocalista da banda estadounidense de nu metal, Linkin Park. No ano 2013, tras a expulsión de Scott Weiland, Bennington converteuse tamén no vocalista da banda Stone Temple Pilots. Traxectoria
No instituto formou unha banda chamada "Grey Daze" no cal Chester era o vocalista, pero acabou abandonando ao grupo. Tras recibir unha maqueta de Mike Shinoda, que buscaba vocalista para o grupo, Chester fixo unha proba e tras ser aceptado uniuse a eles formando o grupo Linkin Park.
No 2009 sacou un disco coa súa banda paralela a Linkin Park, chamada Dead By Sunrise. O disco chamouse Out of Ashes, e caracterizouse por ter un son máis achegado ao rock tradicional.
Chester Gould

Chester Gould, nado en Pawnee (Oklahoma) o 20 de novembro de 1900 e finado en Woodstock (Illinois) o 11 de maio de 1985, foi un historietista estadounidense e creador da tira cómica Dick Tracy, que escribiu e debuxou dende 1931 até 1977.
Chevalier de Saint-George

Joseph Bologne de Saint-George, máis coñecido como Chevalier de Saint-George ou simplemente Saint-George, nado o 25 de decembro de 1745 en Baillif (Guadalupe, Francia) e finado en París o 10 de xuño de 1799, foi un esgrimista, músico (violinista), compositor e director de orquestra francés. Traxectoria
Nado en Guadalupe, foi o fillo de George Bologne de Saint-Georges, un rico facendeiro, e Nanon, a súa escrava africana. Durante a Revolución Francesa, Saint-Georges foi coronel da Légion St. -Georges, o primeiro rexemento de soldados de "raza negra" en Europa, combatendo polo bando republicano. Chevalier de Saint-Georges é coñecido por ser o primeiro compositor clásico de ascendencia afroamericana. Na cultura popular
Chevalier é unha película dramática biográfica estadounidense de 2022 dirixida por Stephen Williams e escrita por Stefani Robinson. Está baseada na vida do músico franco-caribeño titular Joseph Bologne, Chevalier de Saint-Georges, interpretado por Kelvin Harrison Jr. . Tivo a súa estrea mundial no 47º Festival Internacional de Cine de Toronto o 11 de setembro de 2022 e foi estreada nos Estados Unidos e na plataforma Disney+ en 2023.
Chevry, Ain

Chevry é unha vila francesa do departamento do Ain, na rexión de Ródano-Alpes.
Chevrón

Un chevrón, é un símbolo usado na heráldica e que ten a forma dun compás. Habitualmente o vértice superior deste compás acostuma situarse no centro do escudo, aínda que en certas disposicións desprázase ata o seu bordo superior. As súas patas apóianse nos vértices inferiores do rectángulo no que o escudo se inscribe. O seu significado era o de protección ou de inspiradores de aqueles que fan grandes obras pola fe.
Xa sexa na súa representación orixinal ou invertida, é un símbolo moi utilizado para a distinción de rangos militares.
Chhello Show

Chhello Show (en gujarati: છેલ્લો શો) é un filme indio de 2021 dirixido por Pan Nalin. Está protagonizado por Bhavin Rabari, Bhavesh Shrimali, Richa Meena, Dipen Raval e Paresh Mehta. O filme estreouse na 20ª edición do Festival de Cinema de Tribeca o 10 de xuño de 2021 e nos cinemas da India o 14 de outubro de 2022.
Foi escollido como candidato da India para o Óscar ó mellor filme internacional na 95ª edición dos premios, chegando a clasificarse na lista curta de decembro. Sinopse
Samay (Bhavin Rabari) é un neno de nove anos de Chalala, unha aldea de Saurashtra, Gujarat, na India, que pasa un verán enteiro vendo filmes dende a cabina de proxección dun cinema subornando ao proxeccionista Fazal (Bhavesh Shrimali). Está absolutamente hipnotizado polos fimes e a realización cinematográfica, ata o punto de que decide converterse en cineasta, descoñecendo os tempos desgarradores que lle esperan. Personaxes
Bhavin Rabari como Samay
Bhavesh Shrimali como Fazal
Richa Meena como Baa
Dipen Raval como Bapuji
Paresh Mehta como director do cinema
Vikas Bata comom Nano
Rahul Koli como Manu
Shoban Makwa como Badshah
Kishan Parmar como ST
Vijay Mer como Tiku
Alpesh Tank como Mr. Dave
Tia Sebastien como Leela Mila
Jasmin Joshi como Rathor
Chi Cheng

Chi Cheng, nado o 15 de xullo de 1970 en Stockton, California e finado o 13 de abril de 2013, foi un músico estadounidense coñecido por ter sido o baixista da banda de metal alternativo Deftones. A súa carreira rematou de xeito fortuíto no ano 2008, cando tivo un grave accidente de coche en Santa Clara, California. Tras o mesmo, estivo nun estado semi-comatoso durante catro anos ata a súa morte por un paro cardíaco en abril de 2013.
Chi Ta-wei

Chi Ta-wei (en chinés tradicional: 紀大偉), nado o 3 de febreiro de 1972, é un escritor taiwanés. Traxectoria
Chi Ta-wei naceu en Taichung (Taiwán) en 1972. Estudou no Departamento de Linguas e Literaturas Estranxeiras da Universidade Nacional de Taiwán. En especial, aprendeu sobre literatura angloamericana. Trasladouse aos Estados Unidos en 1999, doutorándose en Literatura Comparada pola Universidade de California, Os Ánxeles, baixo a supervisión de Shu-mei Shih. Na actualidade, é profesor de literatura taiwanesa na Universidade Nacional Chengchi, en Taipei. Adoita ensinar cursos sobre representación do colectivo LGBT nas literaturas do leste asiático. Obra
Chi Ta-wei é coñecido como escritor e como especialista en literatura queer. A súa obra Tongzhi wenxueshi 同志文學史 (en galego: Historia da literatura homosexual, 2017), gañadora de varios premios no eido académico, é un dos libros máis completos sobre a literatura LGBT no mundo sinofalante.
Xunto con Chen Xue e Qiu Miaojin, Chi é considerado un dos membros da "nova xeración de autores queer" de Taiwán. A súa peza máis influente, Mo 膜 (en galego: Membranas, 1996), é unha novela curta de ciencia ficción cyberpunk. Destaca pola súa atención ao desexo queer, a subxectividade trans, ás fronteiras entre o humano e o androide, e aos efectos do cambio climático. Foi traducida a numerosos idiomas, entre eles o castelán. Publicacións
Ganguan shijie 感官世界 ("O mundo sensible", 1995).
Mo 膜 ("Membranas", 1996).
Ku'er kuanghuanjie 酷兒狂歡節 ("Entroido queer", 1997).
Wan'an Babilun: wanglu shidai de xingyu, yiyi yu zhengzhi yuedu 晚安巴比倫：網路世代的性慾、異議與政治閱讀 ("Boas noites, Babilonia: sexualidade, disidencia e lectura política da xeración de internet", 1998).
Lianwupi 戀物癖 ("Fetichismo", 1998).
Tongzhi wenxueshi 同志文學史 ("Historia da literatura homosexual", 2017).
Chiari

Chiari é unha comuna da provincia de Brescia, na Lombardía, Italia. Ten unha superficie de 37, 96 km², e en 2023 tiña 19164 habitantes, cunha densidade de 510 hab. /km². Ten catro entidades administrativas (frazione): Santellone, Monticelli, San Giovanni e San Bernardo.
Chibis

Chibis é un tipo de traxe ruso usado en voos espaciais para redistribuir os líquidos no corpo dos astronautas sometidos a ingravidez. Características
Ao comezo da carreira espacial descubriuse que en ingravidez o sangue e resto de fluídos (linfa, auga) no corpo humano tende a acumularse na parte superior, a diferenza de na superficie terrestre, onde a gravidade tende a mantelos na parte inferior do corpo. Esta redistribución de líquidos causa que o corpo dos astronautas aumente de volume e soporte maior presión na parte do torso e da cabeza, producindo inchazón na face e potencias problemas cardiovasculares, así como problemas na visión. Para estudar e resolver o problema da redistribución de fluídos no corpo humano en ingravidez, a Unión Soviética desenvolveu o traxe Chibis. O traxe usouse por primeira vez na estación espacial Saliut 1 e síguese usando na Estación Espacial Internacional. O traxe está composto por unha parte na que o astronauta introduce as súas pernas e unhas cintas que se pasan polo hombreiro para suxetalo. As pernas do traxe van a unha bomba de baleiro que crea unha presión que produce que os fluídos se redistribúan cara a parte inferior do corpo como ocorrería na superficie terrestre, contrarrestrando os efectos da ingravidez e permitindo estudar os dos fluídos nunha e outra situación. O traxe úsas tamén como parte das actividades previas ao regreso dos astronautas á Terra tras voos de longa duración.
Chibis-M

Chibis-M foi un satélite artificial ruso lanzado o 30 de novembro de 2011 a bordo do cargueiro Progress-M 13M mediante un foguete Soiuz U desde o cosmódromo de Baikonur. Características
Chibis-M foi enviado ao espazo como unha carga acaroada ao cargueiro Progress-M 13M, que se acoplou á Estación Espacial Internacional o 2 de novembro. Despois de cumprir a súa misión, o cargueiro desacoplouse o 24 de xaneiro de 2012, liberando a Chibis-M e deixándoo en órbita.
O satélite tiña unha masa de 40 kg e foi construído polo Instituto de Investigación Espacial (IKI en ruso). Levaba a bordo un experimento de ondas de plasma para estudar a interrelación dos procesos que ocorren na ionosfera e magnetosfera terrestres. Despois de máis de dous anos en órbita, Chibis-M reentrou na atmosfera o 15 de outubro de 2014.
Chicago (filme)

Chicago é unha filme musical estadounidense dirixido por Rob Marshall en 2002. Baséase no musical homónimo de 1975. Explora os temas da fama, o escándalo e a corrupción en Chicago durante a era do jazz. Está protagonizado por Renée Zellweger, Catherine Zeta-Jones e Richard Gere. Chicago céntrase nas historias de Roxie Hart (Zellweger) e Velma Kelly (Zeta-Jones) dúas asasinas presas que agardan polo seu xuízo no Chicago dos anos vinte. Roxie, unha esposa que quere ser artista de espectáculos, e Velma, unha estrela de vaudeville, loitan pola fama que as afaste da forca. O filme supón o inicio como director de Rob Marshall, que tamén fixo as coreografías do filme, e cuxo guión foi adaptado por Bill Condon, con música de John Kander e letra de Fred Ebb. Aclamada pola crítica, Chicago gañou seis Premios Óscar en 2003, incluíndo o premio ó mellor filme, sendo o primeiro musical en conseguilo dende Oliver! en 1968. Sinopse
En Chicago durante os anos 1920, as asasinas Roxie Hart (que asasinou o seu amante) e Velma Kelly (que matou o seu marido e a súa irmá xemelga) están dispostas a todo, a unha para evitar a pena de morte, no caso de Velma e para o mesmo e converterse nunha celebridade no caso da outra (Roxie). Para iso contarán coa axuda nada desinteresada de Billy Flynn, un dos avogados con menos escrúpulos de Chicago. Personaxes
Taye Diggs - Bandleader
Catherine Zeta-Jones - Velma Kelly
Renée Zellweger - Roxie Hart
Dominic West - Fred Casely
Jayne Eastwood - Sra. Borusewicz
Bruce Beaton - Fotógrafo policía
Roman Podhora - Sargento Fogarty
John C. Reilly - Amos Hart
Colm Feore - Harrison
Rob Smith - Fotógrafo xornal
Shawn Wayne Doyle - Reporteiro
Steve Behal
Robbie Rox
Chita Rivera - Nickie Galardóns e nomeamentos
Globos de Ouro
Mellor película (comedia ou musical)
Mellor actor (comedia ou musical) - Richard Gere
Mellor actriz (comedia ou musical) - Renée Zellweger
BAFTA
Mellor actriz secundaria - Catherine Zeta-Jones
Mellor son
Premios SAG
Mellor actriz - Renée Zellweger
Mellor actriz secundaria - Catherine Zeta-Jones
Mellor elenco
Chicago Pile-1

Chicago Pile-1 (CP-1) foi o primeiro reactor nuclear artificial da historia. O 2 de decembro de 1942 iniciouse no CP-1 a primeira reacción nuclear en cadea autosostible iniciada polos humanos, nun experimento liderado por Enrico Fermi. O desenvolvemento deste reactor foi parte do Proxecto Manhattan, construído polo Laboratorio Metalúrxico na Universidade de Chicago, baixo as bancadas do campo de fútbol americano de Stagg Field. O propio Fermi describiu este reactor como "unha primitiva pila de ladrillos negros e vigas de madeira".
O reactor foi ensamblado en novembro de 1942 por un equipo liderado por Fermi, Leo Szilard, Herbert L. Anderson, Walter Zinn, Martin D. Whitaker e George Weil. Contiña 45000 bloques de grafito cun peso de 360 toneladas usados como moderadores de neutróns, utilizando 5. 4 toneladas de metal de uranio e 45 toneladas de óxido de uranio como combustible. Parte dos neutróns libres producidos polo decaemento natural do uranio absorbíanse noutros átomos de uranio, provocando unha fisión nuclear deses átomos e liberando neutróns libres adicionais. A diferenza da maioría de reactores posteriores, non tiña protección contra a radiación ou sistema de refrixeración xa que operaba a unha potencia moi baixa, de ó redor de medio watt.
En 1943 o CP-1 trasladouse a Red Gate Woods e reconfigurouse converténdose no Chicago Pile-2 (CP-2). Alí operou ata 1954, ano no que foi desmantelado e soterrado. As bancadas de Stagg Field demoleronse en agosto de 1957, e o lugar quedou designado como Fito Histórico Nacional e Fito de Chicago.
Chichén Itzá

Chichén Itzá é unha cidade arqueolóxica maia localizada no estado mexicano do Iucatán, en México. O nome Chichén-Itzá ten raíz maia e significa "na beira do pozo do pobo Itza". Vestixio importante da civilización maia, as edificacións principais corresponden co período clásico serodio ou posclásico temperán (800-1100 dC. ).
A arquitectura monumental que chegou até os nosos días, que é emblemática do xacemento, ten unha clara influencia tolteca. O deus que preside o sitio, segundo a mitoloxía maia, é Kukulcán, representación maia de Quetzalcóatl, deus tomado do panteón da cultura tolteca.
Chichén Itzá foi unha cidade ou un centro cerimonial, que pasou por diversas épocas construtivas e influencias dos distintos pobos que a ocuparon e que a fixeron medrar dende a súa fundación.
A zona arqueolóxica de Chichén Itzá foi inscrita na lista do Patrimonio da Humanidade pola Unesco en 1988. O 7 de xullo de 2007, o Templo de Kukulcán, en Chichén Itzá, foi recoñecido como unha das novas sete marabillas do mundo, por unha iniciativa privada sen o apoio da Unesco, pero co recoñecemento de millóns de votantes arredor do mundo.
Nos equinoccios, pola pirámide de chanzos co Castelo parece baixar unha serpe, efecto óptico co Sol como protagonista, logrado polos arquitectos maias.
Chicken Run

Chicken Run é un filme de animación británico dirixido por Peter Lord e Nick Park que se estreou no 2000. Sinopse
A señora Tweedy é a dona dunha granxa na que a maioría das galiñas resignáronse a levar unha vida curta e infeliz: viven mentres poñen ovos e, cando deixan de facelo, acaban na mesa como comida dos domingos. Pero as cousas comezan a cambiar coa chegada de Rocky, un galo norteamericano, que mantén un romance con Ginger, unha galiña moi combativa que organizou innumerables intentos de fuga para acadar unha vida mellor. Personaxes
Julia Sawalha como Ginger, a principal protagonista do filme e a líder das galiñas. O seu obxectivo é lograr salvar ás súas amigas do fatal destino que lles agarda a todas na granxa.
Mel Gibson como Rocky, un galo estrela de circo. El chega unha noite e convence a Ginger de que lle axude a ensinar a voar ás galiñas.
Miranda Richardson como Melisha Tweedy, a principal antagonista do filme. Determinada a facer cartos, ela decide converter a graxa nun matadoiro de galiñas.
Benjamin Whitrow como Fowler, un galo vello que vive na granxa.
Timothy Spall como Nick, un rato obeso amigo de Fetcher.
Phil Daniels como Fetcher, un rato que axuda ás galiñas a conquistar a súa liberdade.
Jane Horrocks como Babs, unha das amigas de Ginger, que é a galiña máis gorda do curral.
Imelda Staunton como Bunty, outra das amigas de Ginger.
Lynn Ferguson como Mac, a asistente de Ginger, que é sumamente intelixente.
Tony Haygarth como Willard Tweedy, o marido de Melisha. Galardóns e nomeamentos
Premios Annie:
Mellor Reportaxe animada
Mellor Logro Individual na dirección (Nick Park e Peter Lord)
Mellor Logro Individual en escritura (Karey Kirkpatrick) Premios BAFTA:
Mellor Película Británica
Mellores Efectos Visuais
Críticos de Cine de Radio:
' Mellor Reportaxe animada '
Dallas-Fort Worth Crítica de Cine:
' Mellor Reportaxe animada '
Imperio Premios:
Mellor Director Británico (Nick Park e Peter Lord)
Mellor Película Británica
Mellor Debut (Nick Park e Peter Lord)
Premios do Cine Europeo:
Mellor Película
Críticos de Cine de Florida:
' Mellor Reportaxe animada ' Globos de Ouro:
Mellor Película - Musical ou Comedia
Crítica de Cine de Kansas City:
' Mellor Reportaxe animada '
Críticos de Cine de Las Vegas:
' Familia Mellor Película '
Críticos de Cine de Los Ángeles:
' Mellor Reportaxe animada '
Xunta Nacional de Revisión:
' Mellor Reportaxe animada '
Críticos de Cine de Nova York:
' Mellor Reportaxe animada '
Phoenix Crítica de Cine:
' Mellor Reportaxe animada '
' Mellor Película familiar '
Mellor Orixinal (Harry Gregson-Williams e John Powell)
Premios satélite:
' Mellor Película - Técnica Mixta animados '
Mellor son
Crítica de Cine do Sueste:
Mellor Película (3º lugar) Videoxogo
Chicken Run é un xogo de sixilo (alcumado "Pollo Gear Solid") 3-D sobre a base de platino do filme. O xogo é unha parodia da famosa película The Great Escape, que se basea na segunda guerra mundial.
Chicken Run 2: O amencer dos nuggets

Chicken Run 2: O amencer dos nuggets (en inglés: Chicken Run: Dawn of the Nugget) é un filme británico de 2023 dirixido por Sam Fell a partir dun guión de Karey Kirkpatrick, John O'Farrell e Rachel Tunnard. Baséase nunha historia concibida por Kirkpatrick e O'Farrell. É a secuela de Chicken Run (2000), e foi producido por Aardman Animations e está protagonizado polas voces de Thandiwe Newton, Zachary Levi, Bella Ramsey, Romesh Ranganathan, David Bradley, Daniel Mays, Jane Horrocks, Imelda Staunton, Lynn Ferguson, Josie Sedgwick-Davies, Peter Serafinowicz, Nick Mohammed e Miranda Richardson. Conta a historia de Rocky e Ginger que lideran unha misión de rescate cando a súa filla é secuestrada nunha granxa de aves moi avanzada dirixida pola súa antiga inimiga, a Señora Tweedy.
Chicken Run 2: O amencer dos nuggets estreouse internacionalmente no Festival de Cinema de Londres o 14 de outubro de 2023, e estreouse en Netflix o 15 de decembro de 2023, onde conta con opción dobrada e subtitulada en galego. Recibiu valoracións xeralmente positivas da crítica.
Chiclana de la Frontera

Chiclana de la Frontera é unha cidade española situada na provincia de Cádiz, en Andalucía. Atópase na comarca da Baía de Cádiz da cal dista 25 quilómetros. A fundación da actual Chiclana produciuse no ano 1303, cando o rei Fernando IV de Castela entregou as terras á Casa de Medina Sidonia. O actual casco urbano levantouse durante o século XVIII. Na guerra da Independencia española produciuse a batalla de Chiclana entre franceses e aliados anglo-españois. Hoxe en día, a economía de Chiclana depende dunha industria moderna e do turismo, especialmente das praias e dos campos de golf asentados fundamentalmente no Novo Sancti Petri, urbanización que conta co maior número de prazas hoteleiras da provincia de Cádiz e de toda a Costa da Luz.
O termo municipal fai fronteira polo norte cos concellos de San Fernando e Puerto Real; pola costa cara ó sur con Conil de la Frontera e por terra limita con Medina Sidonia e unha pequena parte de Vejer de la Frontera. O concello contaba en 2016 cunha poboación de 84680 persoas. e ten unha densidade de poboación de 400 hab/km². Atópase a unha altitude de 11 msnm.
Chiguayante

Chiguayante é un cidade, municipio, e comuna de Chile con 81. 302 habitantes (INE 2002). A cidade forma unha conurbación con Concepción. Foi fundado en 1996 como municipio e ten unha superficie de 72 km2. O nome da comuna provene da toponimia coñecida polos mapuches como chiwayantu, unha palabra composta de chiway antü, en castelán significa "sol entre neblina". O xentilicio da comuna é chiguayantino/a.
Chihuahua

Chihuahua é unha cidade de México, capital do Estado de Chihuahua, situada no norte do país. É a segunda cidade máis poboada do estado, tras Ciudad Juárez, e a décima cuarta zona metropolitana do país. No 2005 tiña unha poboación de 804. 882 habitantes.
Child life (grao)

Child life é unha área de estudo adicada a preparar estudantes en especialistas Child life. Un grao Child life pode ser cursado nun nivel de bacharelato ou de máster. Child life pode ser unha área maior ou menor dentro dun campo de estudo relacionado.
Chililitli

O chililitli, caililiztli ou tzililitli é un instrumento de percusión de orixe azteca. É un disco de cobre que se golpea cun martelo de madeira ou metal. É mencionado por Fernando de Alva Ixtlilxóchitl, quen escribiu o códice Historia de la nación chichimeca (de título e temática similar ao Historia Tolteca-Chichimeca) que mostra rituais e instrumentos musicais, como neste fragmento:
Chill out

Chill out (tamén chamado chillout, chill-out, ou simplemente chill), é un xénero musical cuxo nome en inglés significa relaxarse. Xurdiu a mediados da década 1990 como termo para definir a varios estilos musicais característicos por unha composición suave e música lenta, aínda que hoxe en día intégrase dentro da música electrónica.
Chillán

Chillán é unha cidade, municipio e comuna de Chile. En termos da súa poboación, segundo o censo INE de 2002, a comuna tiña un total de 161. 953 habitantes, ten unha superficie de 511 km2 e unha densidade de poboación de 317 hab/km². Foi fundada no ano 1580 como municipio. Forma unha conurbación coa comuna veciña de Chillán Viejo. Sitúase na altitude de 124 metros sobre o nivel do mar. O xentilicio coloquial da comuna é chillanejo/a.
Chillán Viejo

Chillán Viejo é un municipio, cidade e comuna de Chile con 26. 172 habitantes (INE 2002). Foi fundada no ano 1995 como municipio e ten unha superficie de 292 km2.